Na podlagi 12. in 27. člena Zakona o urejanju prostora (Ur.l. RS, št. 110/02 in 08/03 – popravek) in 29. člena Statuta Občine Prebold (Ur.l. RS, št. 21/99) je župan občine Prebold, po opravljeni prostorski konferenci, dne 02. 08. 2004 sprejel
PROGRAM PRIPRAVE

LOKACIJSKEGA NAČRTA OBMOČJA
L4/6 CONA SOC 
S KOMASACIJO
I.
OCENA STANJA, RAZLOGI IN PRAVNA PODLAGA ZA PRIPRAVO LOKACIJSKEGA NAČRTA

1. člen

(1.1.)
S tem programom priprave se opredelijo vsebina in obseg izdelave lokacijskega načrta območja L4/6 CONA SOC (v nadaljevanju LN), postopek in roki priprave, seznam pristojnih nosilcev urejanja prostora, ki sodelujejo v postopku načrtovanja predvidene prostorske ureditve, pripravljavci in nosilci upravno-strokovnih aktivnosti in določi način zagotovitev potrebnih finančnih sredstev za izvedbo naloge ter določi izvedbo komasacije. 


Pripravljavec je na podlagi zbiranja ponudb za načrtovalca (izdelovalca LN) izbral kot najugodnejšega ponudnika Atelje Arkus d.o.o. iz Kamnika. Izbrani načrtovalec je registriran za opravljanje tehnično strokovnih nalog v zvezi z urbanističnim načrtovanjem.

(1.2.)
S sprejetjem odloka o prostorskih sestavinah dolgoročnega in srednjeročnega družbenega plana Občine Prebold (Ur.l. RS, št. 58/04) je za cono v jugovzhodnem delu urbanistične zasnove Latkova vas določeno območje stavbnih zemljišč namenjeno širitvi obrtne cone. Razlog za pripravo lokacijskega načrta je v večletni aktualni potrebi lokalne skupnosti po zagotovitvi zadostnih površin za realizacijo programov zainteresiranih investitorjev in lastnikov zemljišč po gradnji proizvodnih in obrtnih stavb.

(1.3. Pravna podlaga lokacijskega načrta je v veljavni zakonodaji, v zakonu o urejanju prostora – ZUreP-1 (Uradni list RS, št. 110/02, 8/03), sprejetem planskem aktu občine Prebold (Ur.l. RS, št. 58/04) in izvedeni prvi prostorski konferenci, ki je potekala dne 23. julija 2004.

II.
PREDMET IN PROGRAMSKA IZHODIŠČA LOKACIJSKEGA NAČRTA

2. člen

(2.1.) 
Predmet izdelave LN je nov občinski izvedbeni prostorski akt, za del urbanistične zasnove Latkova vas.

(2.2.)
Območje je nepozidano. Površine so namenjene razvoju oziroma širitvi obrtno-proizvodnih in skladiščnih dejavnosti ob že obstoječi proizvodni dejavnosti v Latkovi vasi, ki ima širši regionalni pomen v spodnjesavski regiji.

(2.3.)
Programska izhodišča LN izhajajo iz usmeritev programske zasnove II/B srednjeročnega družbenega plana občine Prebold. 


Zasnova območja temelji na dolgoletnih izhodiščih občine in konceptih razvoja urbanistične zasnove Latkova vas. Z določili odloka LN bo občina težila k skladnemu razvoju proizvodnih in obrtnih dejavnosti.

III.
OBMOČJE IZVEDBENEGA PROSTORSKEGA AKTA

3. člen

(3.1.)
Obravnavano območje je podrobneje opredeljeno v planskih dokumentih občine Prebold.


Ureditveno območje se nahaja na severovzhodnem delu Latkove vasi ob obstoječi proizvodnji, ki leži na najnižjem ravninskem delu vzdolž Savinje. Obrtno proizvodna cona je od stanovanjskega dela naselja Latkova vas na zahodu, ločena z zadostnimi površinami zelene cezure kmetijskih zemljišč.

(3.2.)
Območje obsega približno 3,8 ha. Vsa zemljišča se nahajajo v k.o. Latkova vas. Meja območje urejanja je razvidna iz grafičnega dela planskega akta in programske zasnove II/B.


Poleg plansko opredeljenega območja so sestavni deli tega LN tudi zemljišča izven območja LN, ki so potrebna za izvedbo omrežij gospodarske javne infrastrukture, potrebnih za komunalno opremljanje območja LN. 

IV.
NOSILCI UREJANJA PROSTORA, KI DAJEJO SMERNICE IN MNENJA TER DRUGI UDELEŽENCI, KI SODELUJEJO PRI IZDELAVI LN
4. člen

(4.1.)
Občina Prebold je kot pripravljalec prostorskega akta sklicala in vodila prostorsko konferenco pred sprejemom programa priprave. Na prostorsko konferenco, ki je bila dne 23. 07. 2004 so bili preko  sredstev javnega obveščanja vabljeni zainteresirani predstavniki lokalne skupnosti, gospodarstva in interesnih združenj ter organizirane javnosti z namenom pridobitve in uskladitve priporočil, usmeritev in njihovih legitimnih interesov. 

(4.2.)
Po sprejemu programa priprave bo pripravljalec pozval naslednje nosilce urejanja prostora, da v skladu z 29. členom Zakona o urejanju prostora v roku 30-ih dni podajo smernice za načrtovanje LN; hkrati s pozivom bo nosilcem urejanja prostora posredovan tudi program priprave.

	(4.2.1.)
	RS, Ministrstvo za zdravje, Zdravstveni inšpektorat RS, Območna enota Celje, 

	(4.2.2.)
	RS, Ministrstvo za obrambo, Inšpektorat RS za varstvo pred naravnimi in drugimi nesrečami, Izpostava Celje,

	(4.2.3.)
	Ministrstvo za okolje, prostor in energijo, Agencija RS za okolje, Pisarna Celje, Lava 11, 3000 Celje

	(4.2.4.)
	Zavod RS za varstvo narave, OE Celje, Stanetova 6, 3000 Celje

	(4.2.5.)
	JKP Žalec d.o.o., Nade Cilenšek 5, 3310 Žalec

	(4.2.6.)
	Elektro Celje, Vrunčeva 2a, 3000 Celje

	(4.2.7.)
	Mestni plinovodi d.o.o., Ulica Ivane Uranjek 1, 3310 Žalec

	(4.2.8.)
	Telekom Slovenije, PE Celje, 3000 Celje

	(4.2.9.)
	Občina Prebold, Hmeljarska 3, 3312 Prebold (ceste, JR, CATV)


V kolikor se v postopku priprave ugotovi, da je potrebno vključiti tudi druge nosilce urejanja prostora, ki niso našteti v točki 4.2., se ti pridobijo v postopku.

V primeru molka nosilca urejanja prostora se šteje, da nima smernic, ki bi jih bilo potrebno upoštevati. 

Pri pripravi LN so dovoljena tudi odstopanja od danih smernic, če so ta odstopanja v okviru zakona in osnovnih usmeritev iz smernic ter utemeljena z mnenjem druge strokovne institucije.

Na izdelan dopolnjen predlog LN pa morajo nosilci urejanja prostora v 30 dneh po prejemu vloge izdati ali utemeljeno zavrniti izdajo mnenja, sicer se šteje, da je mnenje dano.

Pri izdaji mnenja se preverja, kako je načrtovalec LN upošteval smernice. Zaradi drugačnih zahtev ni možno zavrniti izdaje mnenja.

V.
VSEBINA IN OBSEG STROKOVNIH PODLAG IN DRUGIH STROKOVNIH GRADIV

5. člen

LN se izdela na podlagi predohodno izdelanih strokovnih podlag in drugih strokovnih gradiv in sicer:

· povzetkov in usmeritev planskih aktov občine Prebold, 

· strokovnih podlag, ki so bile izdelane v okviru priprave planskih aktov občine,

· programske zasnove II/B (območje SOC),

· temeljnega geodetskega elaborata in elaborata listin za identifikacijo posestnega stanja (geodetski načrt), po potrebi se za izdelavo LN izdelajo dodatne geodetske izmere predvsem za potrebe načrtovanja komunalnih in drugih ureditev izven območja urejanja,

· idejnih rešitev prometne, komunalne, energetske ter ostale infrastruktre, omrežij in naprav v in do (iz) območja, v kolikor to izhaja iz smernic nosilcev urejanja prostora,

· smernic pristojnih nosilcev urejanja prostora,

· meritev ničelnih stanj, v kolikor to izhaja iz smernic nosilcev urejanja prostora,

· podatkov o geoloških in hidroloških stanjih terena.
V kolikor se tekom postopka priprave lokacijskega načrta ugotovi, da je utemeljeno potrebno izdelati dodatne strokovne podlage se te pripravijo med postopkom; pridobi jih naročnik.

VI.
NAČIN PRIDOBITVE STROKOVNIH REŠITEV IN GEODETSKEGA NAČRTA

6. člen

(6.1.) Strokovne rešitve prostorskih ureditev ter ostale strokovne podlage, ki jih pridobi naročnik pripravijo izbrani izvajalci.

(6.2.) Če se predlog LN na podlagi stališč do pripomb in predlogov iz javne razgrnitve in javne obravnave tako spremeni, da nove rešitve ne bi bile več skladne s programskimi izhodišči tega programa priprave, se ga ponovno razgrne in obravnava. V kolikor se v ponavljenem postopku obravnavajo le v prvi javni razgrnitvi in obravnavi predlagane spremembe je rok za razgrnitev 10 dni. O času in kraju javne razgrnitve in obravnave ter o vsebini bo v takem primeru javnost obveščena najkasneje sedem dni pred javno razgrnitvijo. Ponovna javna razgrnitev in obravnava je dovoljena največ dvakrat.

(6.3.)
Za območje obravnave z LN iz III. točke tega programa se skladno Pravilniku o geodetskem načrtu (Ur. List RS, št. 40/04) izdela geodetski načrt. Geodetski načrt pridobi naročnik.

VII.
ROKI ZA PRIPRAVO LOKACIJSKEGA NAČRTA
7. člen

S tem programom priprave se določajo naslednji okvirni roki priprave in sprejemanja:

	(7.1.) 
	Prva prostorska konferenca opravljena dne 23. 07. 2004

	(7.2.)
	Sprejetje programa priprave (sprejet dne 02. 08.2004)

	(7.3.)
	Strokovne podlage (avgust, september 2004)

	(7.4.)
	Pridobitev smernic nosilcev urejanja prostora takoj po sprejemu programa priprave (avgust 2004);

	(7.5.)
	Druga prostorska konferenca (september - oktober 2004)

	(7.6.)
	Javna razgrnitev in javna obravnava (november-december 2004)

	(7.7.)
	Obravnava predloga odloka (prva obravnava) na OS (november 2004)

	(7.8.)
	Sprejem stališč do pripomb in predlogov (januar 2005)

	(7.9.)
	Izdelava dopolnjenega predloga (februar 2005)

	(7.10.)
	Pridobivanje mnenj nosilcev urejanja prostora na dopolnjen predlog (marec 2005)

	(7.11.)
	Obravnava in sprejem dopolnjenega predloga (druga obravnava) na OS (maj 2005)

	(7.12.)
	Priprava in objava sprejetega dokumenta (takoj po sprejetju LN).


Roki posameznih faz se lahko podaljšajo v primerih časovnega zamika začetka postopka (smernice, prostorska konferenca), vsled planiranih aktivnosti občinskega sveta  oziroma ponovne javne razgrnitve in javne obravnave.

VIII.
OBVEZNOSTI V ZVEZI S FINANCIRANJEM IZDELAVE LOKACIJSKEGA NAČRTA

8. člen

Finančna sredstva za izdelavo lokacijskega načrta, strokovnih podlag in programa opremljanja zagotovi pripravljavec oziroma v primeru izkazanega interesa zainteresirani investitorji.
IX. 
DOLOČITEV OBJAVE
9. člen

Program priprave, se objavi v Uradnem listu Republike Slovenije.

Vinko DEBELAK, univ. dipl. inž. gradb.

